### NN 28/2022 (7.3.2022.), Pravilnik o podacima kod automatiziranog pretraživanja evidencija o vozilima i vlasnicima ili korisnicima vozila

MINISTARSTVO MORA, PROMETA I INFRASTRUKTURE

364

Na temelju članka 15. stavka 10. Zakona o cestama (»Narodne novine«, broj 84/11, 22/13, 54/13, 148/13, 92/14, 110/19 i 144/21) te članka 38. stavka 3. Zakona o sustavu državne uprave (»Narodne novine«, broj 66/19) ministar mora, prometa i infrastrukture, uz prethodnu suglasnost ministra unutarnjih poslova i ministra vanjskih i europskih poslova, donosi

PRAVILNIK

O PODACIMA KOD AUTOMATIZIRANOG PRETRAŽIVANJA EVIDENCIJA O VOZILIMA I VLASNICIMA ILI KORISNICIMA VOZILA

Članak 1.

(1) Ovim Pravilnikom se određuju podaci koji su potrebni za obavljanje automatiziranog pretraživanja registara o vozilima i vlasnicima vozila odnosno osobama koje na temelju ugovora imaju pravo na upotrebu vozila (dalje u tekstu: korisnik vozila) za koje je utvrđeno neplaćanje cestarine, podaci koji se dostavljaju kao rezultat automatiziranog pretraživanja te obvezan sadržaj, službeni jezik i obrazac obavijesti koju subjekt za naplatu cestarine upućuje vlasniku vozila, osobi koja na temelju ugovora ima pravo na upotrebu vozila ili osobi identificiranoj na drugi način da se sumnjiči za neplaćanje cestarine.

(2) Pojmovi: automatizirano pretraživanje i subjekt za naplatu cestarine imaju značenje propisano Zakonom o cestama.

Članak 2.

Ovim Pravilnikom u hrvatsko zakonodavstvo preuzima se Direktiva (EU) 2019/520 Europskog parlamenta i Vijeća od 19. ožujka 2019. o interoperabilnosti elektroničkih sustava za naplatu cestarine i olakšavanju prekogranične razmjene informacija o neplaćanju cestarina u Uniji (preinaka) (Tekst značajan za EGP) (SL L 91, 29. 3. 2019.).

Članak 3.

Za obavljanje automatiziranog pretraživanja iz članka 15. stavka 10. Zakona o cestama o vozilima i vlasnicima vozila odnosno korisnicima vozila za koje je utvrđeno neplaćanje cestarine obvezni su podaci o:

– vozilu,

– državi članici Europske unije u kojoj je vozilo registrirano,

– registarskom broju vozila,

– neplaćanju cestarine,

– državi članici Europske unije u kojoj je došlo do neplaćanja cestarine,

– referentnom datumu događaja i

– referentnom vremenu događaja.

Članak 4.

(1) Kao rezultat obavljenog automatiziranog pretraživanja iz članka 15. stavka 10. Zakona o cestama dostavljaju se sljedeći podaci o vozilu:

– registarski broj vozila,

– broj šasije,

– država članica Europske unije u kojoj je vozilo registrirano,

– marka i tip vozila,

– trgovačka oznaka vozila,

– tehnička kategorija vozila,

– EURO emisijski razred.

(2) Kao rezultat obavljenog automatiziranog pretraživanja iz članka 15. stavka 10. Zakona o cestama dostavljaju se sljedeći podaci o vlasnicima vozila odnosno korisnicima vozila, upisanim u prometnoj dozvoli vozila:

a) o vlasniku vozila na čije je ime vozilo registrirano:

– ime i prezime, adresa (ulica, kućni broj, poštanski broj, mjesto, država članica EU), datum rođenja i OIB za fizičku osobu,

– naziv i vrsta pravne osobe, sjedište i poslovna adresa (ulica, kućni broj, poštanski broj, mjesto, država članica EU) i OIB za pravnu osobu,

b) o korisnicima vozila koji su upisani u prometnu dozvolu kao korisnik leasinga, podleasinga, najmoprimac ili podnajmoprimac vozila:

– ime i prezime, adresa (ulica, kućni broj, poštanski broj, mjesto, država članica EU), datum rođenja i OIB za fizičku osobu,

– naziv i vrsta pravne osobe, sjedište i poslovna adresa (ulica, kućni broj, poštanski broj, mjesto, država članica EU) i OIB za pravnu osobu.

Članak 5.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/21-03/76

Urbroj: 530-08-1-2-22-7

Zagreb, 23. veljače 2022.

Ministar
 Oleg Butković, v. r.